Un tânăr de 17 ani a fost reținut de procurorii DIICOT după ce ar fi vândut droguri în apropierea școlilor. În locuința sa au fost descoperite și ridicate resturi de țigarete confecționate artizanal.
Potrivit IPJ Dâmbovița, din cercetările făcute a rezultat că, în luna februarie 2024, tânărul ar fi comercializat și ar fi oferit cu titlu gratuit diferite cantități de canabis, inclusiv unor elevi, atât în proximitatea unității de învățământ unde sunt înmatriculați aceștia, cât și în locuința sa.
În urma percheziției domiciliare făcute de polițiști, au fost descoperite și ridicate resturi de țigarete confecționate artizanal, un grinder cu urme de materie vegetală, precum și alte mijloace de probă, relatează Observator.
Vineri, procurorii DIICOT au dispus reținerea persoanei cercetate, ulterior fiind sesizat judecătorul de drepturi și libertăți din cadrul Tribunalului Dâmbovița, cu propunere de arestare preventivă a acesteia, pentru 30 de zile.